b'\n_START_ARTICLE_\nJ\xc3\xb3zef Koz\xc5\x82owski\n_START_SECTION_\nBiografia\n_START_PARAGRAPH_\nNasqu\xc3\xa9 a Propoisk, en el si d\'una szlachta belarussenca. De nen cant\xc3\xa0 al cor de la catedral de Vars\xc3\xb2via. Des de 1775 va treballar a Trakai al palau de Tadeusz Franciszek Ogi\xc5\x84ski com a mestre de Micha\xc5\x82 Kleofas Ogi\xc5\x84ski (1765-1833) l\'estadista, rebel i compositor, conegut per la seva polonesa Po\xc5\xbcegnanie Ojczyzny / Razvitannie z Radzimaj (Ad\xc3\xa9u a la P\xc3\xa0tria)._NEWLINE_Es va traslladar a R\xc3\xbassia el 1786, on es va involucrar en la guerra contra Turquia. Va entrar en l\'ex\xc3\xa8rcit com a ajudant de camp del pr\xc3\xadncep Dolgoruki. Aviat va con\xc3\xa8ixer al pr\xc3\xadncep Grigori Potiomkin, el primer ministre (i amant acreditat de Caterina II) entre 1774 a 1776. Impressionat pel talent musical de Koz\xc5\x82owski, Potiomkin el va presentar a la Cort._NEWLINE_El 1791 va escriure la m\xc3\xbasica per a l\'himne nacional rus no oficial de finals del segle XVIII i principis del XIX Grom pobedi, razdav\xc3\xa0isia! ("Deixeu que troni el so de vict\xc3\xb2ria\xc2\xa0!"), amb text de Gavri\xc3\xafl Derjavin La segona part d\'aquesta polonesa va ser citada m\xc3\xa9s tard per Txaikovski en l\'escena final de la seva \xc3\xb2pera La dama de piques._NEWLINE_Quan el teatre privat del comte Nikolai Xerem\xc3\xa9tiev va ser traslladat de Kuskovo a Ostankino, l\'\xc3\xb2pera de Koz\xc5\x82owski en rus: Zelmira i Smelon amb llibret de Pavel Potiomkin, es va estrenar el 22 de juliol de 1795. la famosa soprano servent Praskovia Jemtxugova va actuar en el paper de la dona turca en captivitat Zelmira. L\'\xc3\xb2pera va ser reviscuda de nou el 28 d\'agost de 2004 en el mateix lloc d\'Ostankino._NEWLINE_Entre 1799 i 1819, Koz\xc5\x82owski va supervisar les orquestres del teatre i la universitat teatral a Sant Petersburg. Koz\xc5\x82owski va compondre una famosa Missa de R\xc3\xa8quiem en mi bemoll menor per la mort d\'Estanislau August Poniatowski, rei de Pol\xc3\xb2nia (1732-1798), encarregat pel mateix rei abans de la seva mort i estrenat el 25 de febrer de 1798 a Sant Petersburg. Va escriure un altre r\xc3\xa8quiem per la mort de l\'emperador Alexandre I.'